钦定古今图书集成/明伦汇编/氏族典/第278卷 > 王洽
## 钦定古今图书集成/明伦汇编/氏族典/第278卷 > 王洽

按《明外史王洽传》：“洽，临邑人。万历三十二年进士。历
知东光、任丘，改长垣，廉能为一方最，擢吏部稽勋主
事，历考功文选郎中。天启初，迁太常少卿，以右佥都
御史巡抚浙江。洽本赵南星所引，及魏忠贤逐南星，
御史李应公希忠贤指劾洽，遂夺职闲住。崇祯元年，
召拜工部右侍郎。兵部尚书王在晋罢，帝召见群臣”，
伟洽貌，即擢任之。二年，都城戒严，帝忧甚，召对廷臣。
侍郎周延儒言“本兵备御疏忽，调度乖张”，遂下洽狱。
明年，洽竟瘐死。洽清修伉直，雅负时望，而应变非所
长，骤逢大故，以时艰见绌，人多惜之。